<classify> SERIKALI ya watu wa China kupitia kwa ubalozi wake nchini umetoa ufadhili wa masomo kwa wanafunzi 133, wanaotarajiwa kuondoka nchini wakati wowote kwenda China tayari kwa kuanza masomo hayo. Akizungumza Dar es Salaam juzi wakati wa hafla ya kuwaaga wanafunzi hao wanaokwenda kusoma katika ngazi za shahada, uzamili na uzamivu, Balozi wa China nchini Wang Ke pichani, alisema ufadhili huo ni muendelezo wa mipango yake ya ushirikiano na Tanzania katika nyanja ya elimu.Alisema kupitia ushirikiano huo hadi sasa Serikali ya Watu wa China imeshatoa ufadhili wa kimasomo kwa wanafunzi zaidi ya 1,700 waliopata nafasi ya kwenda China katika ngazi mbalimbali za kimasomo yakiwemo ya udaktari, uhandisi, masuala ya mafuta na gesi na mengineyo. Mwaka huu asilimia tisini ya hawa wanafunzi 133 wanaopata ufadhili huu wa kimasomo wanakwenda China kwa ajili ya masomo ngazi ya Shahada ya Uzamili, hatua ambayo si tu itawasaidia wao bali taifa na wananchi wa Tanzania kwa ujumla, alisema Wang Ke.Alisema ufadhili huo pamoja na sababu zingine umelenga kuunga mkono juhudi za Serikali ya Awamu ya Tano chini ya Rais John Magufuli kuboresha elimu nchini, jambo ambalo Serikali ya Watu wa China imelipokea vizuri kutokana na umuhimu wake katika kusukuma mbele maendeleo ya Taifa. Tunatambua mambo aliyoyafanya Rais Magufuli tangu alipoingia madarakani, hususani katika elimu, ambapo kwa kuunga mkono juhudi hizo Serikali ya Watu wa China imeona vyema kutoa ufadhili huu wa kimasomo kama ambavyo imekuwa ikifanya hivyo miaka mingine iliyopita, aliongeza Balozi Wang Ke.Kwa upande wake, Mkuu wa Kitengo cha Elimu ya Juu kutoka Wizara ya Elimu, Sayansi, Teknolojia na Mafunzo ya Ufundi, Lazaro Malili, aliwataka wanufaika wa ufadhili kuzingatia masomo pindi watakapokuwa nchini China na kujiepusha na mambo yanayokwenda kinyume na taratibu na sheria za nchi hiyo. Alisema ufadhili walioupata una maana kubwa kwao kama watazingatia kile kilichowapeleka nchini humo, huku akiwataka kuweka juhudi katika masomo ili waje kulisaidia taifa pindi watakapomaliza masomo yao.  <topic>: KITAIFA 